MT Il-Ġurnal Uffiċjali tal-Unjoni Ewropea C 189/17

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2015/C 189/06)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“CIPOLLA BIANCA DI MARGHERITA”

Nru tal-UE: IT-PGI-0005-01231 — 21.05.2014

DPO ( ) IĠP ( X )

1. Isem

“Cipolla bianca di Margherita”

2. Stat Membru jew Pajjiż Terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.6 Frott, ħaxix u ċereali, friski jew ipproċessati

3.2. Deskrizzjoni tal-prodott li għalih japplika l-isem f’(1)

“Cipolla bianca di Margherita” jirreferi għall-popolazzjoni lokali tal-basal Allium cepa L. imkabbar fiż-żona identifikata. Dan il-prodott hu frisk u jingħaraf sew mill-basal abjad sukkulenti li fih, b’kontenut ġmielu ta’ zokkor. Lokalment jeżistu erba’ ekotipi differenti, skont il-perjodu tat-tkabbir: “Marzaiola” jew “Aprilatica”, “Maggiaiola”, “Giugniese” u “Lugliatica”.

B’mod speċifiku, dawn it-tipi differenti għandhom dawn il-karatteristiċi:

— “Marzaiola” jew “Aprilatica”: basal bikri (jinġabar minn nofs Marzu ’l quddiem), ċatt minn fuq u minn isfel,

— “Maggiaiola”: basal matur aktar minn dak tal-ewwel tip u hu inqas ċatt minnu (jinġabar f’Mejju),

— “Giugniese” u “Lugliatica”: basal matur sew (jinġabar minn Ġunju sa nofs Lulju) u għandu għamla aktar tonda.

Meta jinġabar il-basal irid ikun jissodisfa dawn ir-rekwiżiti:

— solidi solubbli: 6,4–9,2 mg/100 g piż frisk,

— materjal niexef: 6,2–8,9 g/100 g piż frisk,

— daqs: ivarja minn mhux inqas minn 20 mm sa mhux aktar minn 100 mm,

— proprjetajiet fiżiċi: lewn abjad,

— togħma: ħelwa u milwiema. B’kollox, il-kontenut ta’ zokkor riduċenti jrid ikun aktar minn 3,8 g/100 g piż frisk,

— konsistenza: ratba u tqarmeċ.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

Kull pass fil-produzzjoni u fl-ippakkjar tal-prodott “Cipolla bianca di Margherita” irid isir fiż-żona ġeografika identifikata.

3.5. Regoli speċifiċi dwar it-tqattigħ, it-taħkik, l-ippakkjar, eċċ., tal-prodott li għalih jirreferi l-isem irreġistrat

L-ippakkjar irid isir minnufih malli jinġabar, fiż-żona ddefinita fil-punt 4 u l-prodott ma jistax jerġa’ jiġi ppakkjat barra ż-żona ġeografika identifikata ħalli jkun evitat ir-riskju ta’ trasportazzjoni u manipulazzjoni eċċessiva tal-prodott individwali għax minħabba f’hekk issirlu ħsara b’daqqiet u qasmiet li joħolqu l-kundizzjonijiet ideali biex tifforma l-moffa u biex jiddgħajfu l-konsistenza u l-kwalità tal-basla.

Il-prodott jista’ jiġi ppakkjat fil-kannestri tal-10 kg jew tal-5 kg, fix-xbieki tan-0,5 kg jew tal-1,0 kg, fil-boroż tal-1,0 kg jew f’għenieqed ta’ ħames basliet jew aktar bi wżin differenti.

3.6. Regoli speċifiċi dwar it-tikkettar tal-prodott li għalih jirreferi l-isem irreġistrat

Il-kontenituri jrid ikollhom il-kelmiet “Cipolla bianca di Margherita” I.G.P. bil-logo tad-denominazzjoni u bis-simbolu tal-IĠP tal-UE. Fuq il-kontenituri jridu jissemmew isem il-produttur u isem min jippakkjah, l-isem kummerċjali u l-indirizz.

Mad-denominazzjoni ma jistgħux jiżdiedu deskrizzjonijiet li ma jkunux previsti espressament fl-ispeċifikazzjoni tal-produzzjoni;

iżda jistgħu jintużaw ismijiet, ismijiet ta’ kumpaniji u marki kummerċjali privati diment li dawn ma jkunux qed iqarrqu bil-konsumatur.

4. Deskrizzjoni fil-qosor taż-żona ġeografika

Iż-żona tal-produzzjoni tal-prodott “Cipolla bianca di Margherita” tinsab mal-kosta tal-Adrijatiku u tiġbor dawn iż-żoni amministrattivi (imniżżlin min-Nofsinhar għat-Tramuntana):

— it-territorju tal-muniċipalità ta’ Margherita di Savoia,

— it-territorju tal-muniċipalità ta’ Zapponeta,

— it-territorju tal-muniċipalità ta’ Manfredonia.

5. Rabta maż-żona ġeografika

Mil-lat pedoloġiku, ħafna mill-ħamrija taż-żona tal-produzzjoni hi ramlija, mingħajr ġebel, imsawra mir-riġenerazzjoni tal-għadajjar tas-salmura permezz tar-ramel mill-għaram tal-baħar fil-madwar. Barra minn hekk, billi l-ilma ta’ taħt l-art hu baxx ħafna, il-kultivazzjoni tal-għelejjel ortikulturali tista’ ssir saħansitra mingħajr l-ebda irrigazzjoni.

Minħabba s-salini fuq in-naħa tal-Punent u l-promontorju Gargano fit-Tramuntana, iż-żona ġeografika għandha klima distinta u b’mod ġenerali hi differenti mill-klima tar-reġjun ta’ Apulia u minn dik tal-artijiet ġirien. “[…] hu ċar li din hi klima arida, kważi daqslikieku fi steppa, bi sjuf tassew sħan u xtiewi mhux daqstant kesħin. Donnha l-klima tal-artijiet tropiċi […] Fil-baċin tal-Mediterran hemm klimi simili max-xatt tan-naħa t’isfel bejn il-peniżola ta’ Sirte u l-belt ta’ Tel. Aviv.” (BONIFICA, 1993. M. CALDARA, D. CAPOLONGO, C. DAPOTE, L. PENNETTA)

L-ekotipi tal-prodott “Cipolla bianca di Margherita” jadattaw ferm għall-kundizzjonijiet speċifiċi tal-ħamrija u tal-klima u f’dawn iż-żoni partikolari kapaċi jħaddmu l-potenzjal tagħhom bħala għelejjel mil-lat ta’ kwalità u rendiment. Dawn għandhom il-ħila jadattaw għal dawn il-kundizzjonijiet speċifiċi tal-ħamrija u tal-klima, ngħidu aħna billi jkabbru għeruq li jkunu kapaċi jinfirxu fil-fond tal-ħamrija ramlija. Fejn jidħol ir-rendiment, kultivari oħrajn tal-basal u/jew ibridi miżrugħa f’din iż-żona wrew li jisbqu ferm l-aspettattivi sodisfaċenti.

Il-prodott “Cipolla bianca di Margherita” għandu karatteristiċi distinti kemm għax matul is-sekli l-bdiewa għarfu jagħżlu u jkabbru ċertu popolazzjonijiet b’karatteristiċi ġenetiċi speċifiċi, u anki għax il-ħamrija u l-klima fiż-żona għandhom kundizzjonijiet partikolari. Meta studju tal-Università ta’ Foggia qabbel il-prodott “Cipolla bianca di Margherita” ma’ kultivari oħrajn tal-basal abjad imkabbar barra miż-żona ġeografika deskritta f’punt 4, l-akbar differenzi li ħarġu fid-dieher huma li:

— il-basal għandu livell baxx ta’ materja niexfa u solidi solubbli, u allura jkun iqarmeċ aktar u sukkulenti aktar,

— il-basal ma tantx jaħraq,

— il-basal għandu kwantitajiet kbar ta’ zokkor riduċenti u allura hu oħla mill-ġenotipi l-oħra li jqis l-istudju tal-Università ta’ Foggia,

— il-basal jinġabar aktar kmieni milli jinġabar il-basal imkabbar fiż-żoni l-oħra.

Barra minn hekk, billi l-ħamrija ramlija fejn jitkabbar il-basal mhix magħquda, il-basal ikollu l-għamla tipika ta’ dan l-ekotip, mingħajr difetti. Fir-rimjiet ftit li xejn ifeġġ basal aħdar għax waqt il-kultivazzjoni titħaddem teknika bl-idejn li tħawwel il-prodott fil-fond b’tali mod li jikber kollu kemm hu abjad.

Fix-xitwa u fir-rebbiegħa, il-klima taż-żona partikolarment kostali u mhux qalila jirnexxilha ssaħħan il-ħamrija ramlija malajr u allura jista’ jikber prodott ta’ kwalità ferm qabel żoni agrikoli oħrajn.

Il-wiċċ tal-ħamrija ramlija tant joqrob lejn wiċċ is-sukkursu li l-pjanti jistgħu jitkabbru bi pressa tal-ilma kkontrollata, u dan jilqa’ għat-tkabbir filwaqt li l-kontenut ta’ materja niexfa jkun baxx.

Għalhekk il-basal jitkabbar f’saff tal-ħamrija ramlija xotta li titħallat waħedha, li huwa ta’ ġid għall-basal.

Bħalma diġà ngħad, il-karatteristiċi organolettiċi speċjali ma jinstabux barra ż-żona tal-produzzjoni, u dan tikkonfermah il-fama li kiseb minn dejjem il-prodott “Cipolla bianca di Margherita” fis-swieq il-kbar tal-pajjiż u jikkonfermawh ukoll is-sejbiet tal-analiżi tal-kwalità li għamlet l-Università ta’ Foggia f’Lulju 2012. Din l-analiżi turi li l-prodott “Cipolla bianca di Margherita” għandu karatteristiċi kwalitattivi sensorjali li jisbquh bil-bosta mill-bqija tal-varjetajiet tal-basal.

Referenza għall-pubblikazzjoni tal-ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament (2))

Il-Ministeru nieda proċedura nazzjonali ta’ oppożizzjoni mal-pubblikazzjoni tal-proposta għar-rikonoxximent tal-prodott “Cipolla bianca di Margherita” I.G.P. fil-Gazzetta Uffiċjali tar-Repubblika Taljana Nru 78 tat-3 ta’ April 2014.

Il-kontenut sħiħ tal-ispeċifikazzjoni tal-prodott tista’ ssibu hawn: http://www.politicheagricole.it/flex/cm/pages/ServeBLOB.php/L/IT/IDPagina/3335

jew

billi żżur www.politicheagricole.it, il-paġna uffiċjali tal-Ministeru tal-Politika Agrikola, Alimentari u tal-Forestrija u tagħżel “Prodotti DOP IGP” fuq in-naħa ta’ fuq fil-lemin tal-iskrin, u wara “Prodotti DOP IGP STG” fuq in-naħa tax-xellug tal-iskrin, u mbagħad tagħfas fuq “Disciplinari di Produzione all’esame dell’UE”.

(1) ĠU L 343, 14.12.2012, p. 1.

(2) Ara n-nota f’qiegħ il-paġna 1.